作者:元稹
標題:酬孝甫見贈十首
內容:宋玉秋來續楚詞，陰鏗官漫足閑詩。親情書劄相安慰，多道蕭何作判司。杜甫天材頗絕倫，每尋詩卷似情親。憐渠直道當時語，不著心源傍古人。十歲荒狂任博徒，挼莎五木擲梟盧。野詩良輔偏憐假，長借金鞍迓酒胡。曾經綽立侍丹墀，綻蕊宮花拂面枝。雉尾扇開朝日出，柘黃衫對碧霄垂。一自低心翰墨場，箭靫拋盡負書囊。近來兼愛休糧藥，柏葉紗羅雜豆黃。莫笑風塵滿病顏，此生元在有無間。卷舒蓮葉終難濕，去住雲心一種閑。無事拋棋侵虎口，幾時開眼複聯行。終須殺盡緣邊敵，四面通同掩大荒。原憲甘貧每自開，子春傷足少人哀。巷南唯有陳居士，時學文殊一問來。每識閒人如未識，與君相識更相憐。經旬不解來過宿，忍見空床夜夜眠。開坼新詩展大璆，明珠炫轉玉音浮。酬君十首三更坐，減卻常時半夜愁。